Student begin petisie oor parkeerprobleem by Tuks | Maroela Media
Die probleem met parkering kom glo al sedert die 1980’s by die kampus voor, maar soos die tyd gevorder het, het al meer probleme begin kop uitsteek.
Meer as 2 000 studente het reeds ’n petisie geteken waarin die Universiteit van Pretoria (UP) se bestuur versoek word om meer en veiliger parkering vir studente beskikbaar te stel.
Christoff Barnard (25), ’n derdejaar regsstudent aan Tukkies en die brein agter die petisie, sê hy en talle ander Tukkies-studente is keelvol om klasse te mis omdat daar nie parkering op of buite die Hatfield-kampus beskikbaar is nie. Studente mag in aangewese terreine buite die kampus parkeer omdat die parkering op kampus reeds vol is. Die terreine is beperk en studente word soms gedwing om op sypaadjies en selfs in die pad te parkeer.
“Ek was hierdie week vir die soveelste keer laat vir my klas omdat ek vir 45 minute lank heeltyd om die kampus moes ry om oop parkering te soek,” vertel Barnard.
Die probleem met parkering kom glo al sedert die 1980’s by die kampus voor, maar soos die tyd gevorder het, het al meer probleme begin kop uitsteek. Studente word nou geteister deur kriminele, karwagte en die metropolisie.
Diewe gee hulself voor as studente en vra onskuldige studente vir rygeleenthede, waarna hulle studente dan beroof. Diewe breek ook in by voertuie wat buite die kampus geparkeer is.
Karwagte teister studente op ’n daaglikse basis en dreig hulle selfs indien die studente nie vir hulle ’n geldjie betaal nie. “Jong vroue word veral deur karwagte geteister. Die situasie is al so erg dat talle vroulike studente nie meer klas toe wil gaan nie omdat hul lewens bedreig voel. Party karwagte dreig met fisieke geweld indien studente nie vir hulle geld gee nie,” vertel Barnard.
Nog ’n student aan die universiteit sê aan Maroela Media studente word gedwing om te ry vanaf nabygeleë studentebehuising omdat dit onveilig is om kampus toe te stap. ’n Medestudent in haar kommune digby die Hatfield-kampus is verlede jaar aangeval toe sy van kampus teruggestap het huis toe.
Meer as 2 000 studente het reeds die petisie oor die probleme met parkering onderteken.
Die student vertel sy het ook groot skade gely nadat ’n ander voertuig in haar voertuig, wat buite die kampus geparkeer was, vasgery het weens die beperkte parkeerruimte. “Omdat ’n groot aantal voertuie in een spasie probeer pas, is die kans groot dat die voertuie teen mekaar kan vasry.”
Die metropolisie sien studente boonop as maklike teikens. Barnard sê studente het al meer as een boete op ’n dag ontvang omdat karwagte die boetes onbewustelik uit die voertuie se vensters vat. Een student het ŉ totaal van R6 000 se boetes gekry omdat die metropolisie die parkering as “onwettig” beskou het.
Barnard vertel die universiteit is bewus van die probleem en raai studente aan om by die Hillcrest-kampus te parkeer en ’n bus na die Hatfield-kampus te gebruik. “Dit is nie ’n permanente oplossing nie. Die busse is nie altyd op tyd nie. Deur die bus te vat, kom jy partymaal steeds laat vir jou klas. Die aflaaipunte is baie ver van klasse en dis baie ontwrigtend vir studente.”
Barnard beoog om die getekende petisie aan die universiteit se bestuur te oorhandig. Die petisie staan tans op 2 080 handtekeninge. Studente wat die petisie wil teken, kan http://chng.it/zvBV5xsg besoek.
Ek was in die middel 80s op Tukkies, en parkering was toe reeds ‘n groot probleem. Ten minste was jou voertuig daardie tyd redelik veilig al het jy buite die kampus parkeer.
Studente is veronderstel om SLIM te wees. Vir 40 jaar reeds weet almal by Tuks dat daar nie parkering by die Hatfield kampus is nie … ten spyte daarvan ry studente steeds met hul eie voertuie en HOOP dat hulle ‘n parkeerplek gaan ‘score’. Tuks se besigheid is om navorsing te doen en om onderrig te gee … nie parkering nie! Dit behoort slim studente sélf te kan beplan. Alternatiewe oplossings vir die parkering probleem is stap (i.p.v. ry), fiets, taxi, trein, bus of parkeer by L C de Villiers en neem die GRATIS bus. Of studeer AANLYN oor die… Lees meer »
As oud student wat weet dat hierdie al baie lank ‘n probleem is, dink ek studente kan gerus die petisie aan oud studente oopstel. Ek sal dit steun.
Wees dankbaar julle het motors
Dievprobleem is net die eerste 3 masnde, dan val n groot getal studente uit soos vlieë. My seun het altyd baie vroeg opgestaan en kon so maklik, veilihe parkering kry. Hy is tans besig met nagraads by Tuks en hy doen presies dieselfde, staan vroeg op en kry goeie parkering. Dit kom masr net neer op goeie beplanning!